余頃爲中塘梅林詩他日來游復作
作者：葉適
朝代：宋

paragraphs: 側聞中塘好，曾賦勸游篇。
凌江入枉浦，聊復信所傳。
化工何作强，耿耿不自憐。
山山高相映，塢塢曲相穿。
林光百道合，花氣十村連。
風迎亂駊騀，日送交嬋媛。
天回徂陰後，地轉升陽前。
初如別逃秦，疏附恥獨賢。
又疑未興周，掩擁欣俱全。
惜哉見之晚，重尋畏彫年。
一省三嘆息，十步九折旋。
詩家詫梅事，槁乾陋肥鮮。
常於寒角曉，愛彼明冰懸。
疎枝澀冷艷，小窗露孤妍。
吟悲炙留嗛，句喜珠離淵。
忽茲過衆甫，欲彀羞斷弦。
無以寄美人，千室炊暮烟。
明朝指行處，霧雨空迷田。